“Kinoda pul yo‘q”. Durdona Qurbonova mashinasi va qimmat buyumlarini qaysi puliga olgani haqida so‘zlab berdi (video)

Aktrisa Durdona Qurbonova “Daryo” internet-nashriga eksklyuziv intervyu berdi. Intervyuni “Daryo” muxbiri Feruz Muhammad tashkillashtirdi.

Aktrisa Durdona Qurbonova bugungi kunda kino olamidagi pulsizlik muammosi, bir kiyimni bir qancha syomkalarda kiyishga majbur bo‘layotgan holatlari haqida gapirib berdi.

Aktrisalarda umuman pul yo‘q-ku, buni hamma biladi. Balki xonandalar to‘yga chiqqanligi uchun ularda pul bordir, ammo aktrisalarda, kinoda umuman pul yo‘q.
Shou-biznesga, kinoga pul tikayotgan odamlar bu sohalarga past nazar bilan qarab, iloji boricha kam pul sarflab, katta pulni olish harakatida bo‘lishadi.
Serial uchun telekanallar arzimagan pul berishadi, juda ham arzimagan pul. Ochiq aytadigan bo‘lsam, u pul rejissorning mehnatiga ham arzimaydi.
Har doim biz haqimizda “san’at o‘ldi, kinolar yomon, o‘qiganlar ham, o‘qimaganlar ham rol o‘ynab yotibdi”, degan fikrlar yuradi, bu fikrlarning hammasiga tepadagi insonlar aybdor. Chunki ular kam pul tikadi, kam pul ajratishadi, ular ajratgan pulga bitta professional aktrisani o‘ynatgandan ko‘ra, pul bermasdan, tekinga butun boshli filmda suratga tushishga rozi bo‘ladigan jamoani o‘ynatgani yaxshi.
O‘zini hurmat qilgan odam arzimagan pulga rol o‘ynamaydi. Ertalabdan kechgacha siz o‘sha rol bilan ovora bo‘lasiz. Ovqatlanasiz, mashinangizga benzin quyishingiz kerak, kiyinishingiz kerak, xullas, xarajatlari juda ko‘p.
Hozir bitta klipda kiygan kiyimingizni boshqa klipda ham kiysangiz, odamlar darrov gap qilishadi. Arzimagan pul berishgandan keyin bitta kiyimni hamma syomkada kiyishga majbur bo‘lasiz-da. Xullas, bu holatlarni Matiz’ga pul to‘lab, Malibu kutish bilan qiyoslash mumkin.
San’atdan ko‘nglim qolishiga sabab bo‘layotgan jihatlaridan yana biri — syomkalarda uchta odam o‘tirsa, shu davrada bo‘lmagan inson haqida g‘iybat boshlanadi. Agar siz o‘sha davradan tursangiz, siz haqingizda ham gapirib boshlashadi. Kim bilan yurayotgan ekan, mashinasini kim olib beribdi, degan gaplar bolalab ketadi. Shunday uydirma gaplardan kimga nima naf, deb qolaman ba’zida.
Har bitta narsamni, qo‘limdagi telefonimgacha peshona terimga, o‘zimning pulimga sotib olganman. To‘rt yildan buyon qancha klip, serial, kinoda rol ijro etdim. Necha martalab Instagram’da o‘yinlar qildim. Imkonim boricha uyga pul olib kirishga ham harakat qilaman. Yana bu ishlarni o‘zimning kundalik xarajatlarimdan orttirib bajarganman. Kundalik xarajatlarim uchun ham juda ko‘p pul sarflayman.
Yoki kim bilandir yurganimni, kimdandir qimmat sovg‘a olganimni eshitmagansizlar-ku. Har bir qimmat buyumimni o‘z pulimga olganimni biladigan guvohlarim ham bor.
Durdona Qurbonova, aktrisa, bloger
Ma’lumot uchun, Durdona Qurbonova 1998-yil 2-iyun kuni Toshkent shahrida dunyoga kelgan. San’at kollejida hamda O‘zbekiston san’at va madaniyat institutining Dramatik teatr va kino aktyorligi fakultetida tahsil olgan. 50 ga yaqin film, seriallarda, 100 dan ortiq kliplarda bosh rollarni ijro etgan. Durdona Qurbonova bugungi kunda aktrisalikdan tashqari, xonandalik faoliyati bilan ham shug‘ullanib kelmoqda.